GJYKATA EVROPIANE E TË DREJTAVE TË NJERIUT

SEKSIONI I TRETË

**VENDIM**

Kërkesa nr. 7469/17

MR-INTERNACIONAL SHPK

kundër Shqipërisë

(shih tabelën bashkangjitur)

Gjykata Evropiane e të Drejtave të Njeriut (Seksioni i Tretë) e mbledhur më 9 dhjetor 2021, si Komision, i përbërë nga:

Dmitry Dedov, *kryetar,*

Peeter Roosma,

Andreas Zünd*, gjyqtarë,*

dhe Viktoriya Maradudina, *zëvendësregjistrare e përkohshme e Seksionit,*

Pasi mori në konsideratë kërkesën e mësipërme të paraqitur më 16 janar 2017,

Pasi mori në konsideratë deklaratën e parashtruar nga Qeveria e paditur, me anë të së cilës i kërkohej Gjykatës të hiqte kërkesën nga lista e çështjeve dhe përgjigjen e kompanisë kërkuese ndaj kësaj deklarate,

Pasi diskutoi, vendos si më poshtë.

FAKTET DHE PROCEDURA

Detajet e kompanisë kërkuese janë paraqitur në tabelën bashkangjitur. Kompania kërkuese u përfaqësua nga z. F. Caka, një avokat i cili e ushtron profesionin në Tiranë.

Ankesat e kompanisë kërkuese, në lidhje me moszbatimin ose zbatimin e vonuar të vendimeve të brendshme iu komunikuan qeverisë shqiptare (Qeveria), sipas nenit 6§1 të Konventës. Ankesat, mbështetur në të njëjta fakte, u komunikuan edhe në mbështetje të parashikimeve të tjera të Konventës.

Pas negociatave të pasuksesshme për një zgjidhje miqësore, më 30 shtator 2021, Qeveria parashtroi një deklaratë mbi një zgjidhje të problemeve që lindin nga këto ankesa. Qeveria pranoi moszbatimin ose zbatimin e vonuar të vendimeve të brendshme. Gjithashtu, Qeveria pranoi se autoritetet e brendshme kishin shkelur të drejtat e kompanisë kërkuese të garantuara nga parashikime të tjera të Konventës. Qeveria ofroi t’i paguante kompanisë kërkuese shumën e detajuar në tabelën bashkangjitur dhe e ftonte Gjykatën ta hiqte kërkesën nga lista e çështjeve në mbështetje të nenit 37§1(c) të Konventës. Shuma do të konvertohej në monedhën e shtetit të paditur në normën e zbatueshme në datën e shlyerjes dhe do të duhej të paguhej brenda tre muajve nga data e njoftimit të vendimit të Gjykatës. Në rastin e mospagimit të kësaj shume brenda periudhës së sipërpërmendur prej tre muajsh, Qeveria ndërmerrte të paguante interesin e thjeshtë për këtë shumë, nga përfundimi i periudhës për shlyerjen e shumës deri në shlyerjen e saj, në normën e barasvlershme me normën margjinale të huadhënies të Bankës Qendrore Evropiane, gjatë periudhës së mospagimit plus tri pikë përqindjeje. Pagesa përbën edhe zgjidhjen përfundimtare të çështjes. Për këtë arsye, Qeveria i kërkoi Gjykatës që ta hiqte kërkesën nga lista e çështjeve.

Më 23 tetor 2021, kompania kërkuese informoi Gjykatën se binte dakord me kushtet e deklaratës së Qeverisë.

LIGJI

Gjykata konstaton se, në mbështetje të dakordësimit të qartë të kompanisë kërkuese me kushtet e deklaratës së bërë nga Qeveria, çështja duhet të trajtohet si një zgjidhje miqësore midis palëve.

Për këtë arsye, Gjykata mban në konsideratë zgjidhjen e arritur midis palëve. Gjykata është e bindur se zgjidhja mbështetet në respektimin e të drejtave të njeriut, sipas parashikimit në Konventë dhe protokolleve të saj, dhe nuk konstaton asnjë arsye për të justifikuar vijimin e shqyrtimit të kërkesës.

Për sa më sipër, është e drejtë që çështja të hiqet nga lista e çështjeve.

Për këto arsye, Gjykata, në mënyrë unanime,

*Vendos,* ta heqë kërkesën nga lista e çështjeve në mbështetje të nenit 39 të Konventës.

Hartuar në anglisht dhe njoftuar me shkrim më 13 janar 2022.

|  |  |
| --- | --- |
| **Viktoriya Maradudina** | **Dmitry Dedov** |
| ZËVENDËSREGJISTRARE E PËRKOHSHME | KRYETAR |

SHTOJCË

KËRKESË ME ANË TË SË CILËS PARASHTROHET ANKESA SIPAS NENIT 6§1 TË KONVENTËS

(MOSZBATIM OSE ZBATIM I VONUAR I VENDIMEVE TË BRENDSHME)

|  |  |  |  |  |  |  |
| --- | --- | --- | --- | --- | --- | --- |
| **Kërkesa nr.**  **Data e paraqitjes** | **Emri i kërkuesit**  **Viti i regjistrimit** | **Emri dhe vendndodhja e përfaqësuesit** | **Ankesa të tjera në mbështetje të praktikës gjyqësore të mirëpërcaktuar** | **Data e marrjes së deklaratës së Qeverisë** | **Data e marrjes së dakordësimit të kërkuesit** | **Shuma e dhënë për dëmin jomonetar dhe kostot dhe shpenzimet për kërkues**  **(në euro)[[1]](#footnote-2)** |
| 7469/17  16.1.2017 | **MR-INTERNACIONAL**  **SHPK**  1999 | Caka Ferdinand  TIRANA | Neni 13 – mungesa e mjeteve efikase në ligjin e brendshëm për moszbatimin ose zbatimin e vonuar të vendimeve të brendshme  Prot. 1, neni 1 – ndërhyrje në gëzimin e paqtë të pronës, për shkak të zbatimit të vonuar të vendimeve të formës së prerë | 30.9.2021 | 3.11.2021 | 2.750 |

1. Plus çdo taksë që mund t’i tarifohet kërkuesit. [↑](#footnote-ref-2)